L'Ajuntament d'Alboraia beca a quinze joves durant aquest estiu
29 de juny de 2022

Aquest matí quinze estudiants de diferents titulacions han signat els seus contractes en qualitat de becats per als mesos de juliol i agost.

Els i les joves finalment seleccionades donaran suport a diferents serveis municipals gràcies al programa "Alboraia et beca". El programa "Alboraia et beca" és finançat pel mateix Ajuntament d'Alboraia, en substitució a les beques en les administracions locals anteriorment gestionades per la Diputació de València.

Les persones que s'incorporen a la plantilla municipal amb aquestes beques rebran un suport a la seua formació, així com una compensació econòmica.

Hui han sigut rebuts per l'alcalde d'Alboraia, Miguel Chavarría, que els ha desitjat "una estada positiva per a conéixer millor l'administració pública", a més "d'agrair el treball que exerciran, alhora que obtenen formació i experiència laboral".

Els estudiants seleccionats cursen titulacions relacionades amb els serveis de Biblioteca, Turisme, Secretaria, Medi Ambient, i Salvament i Socorrisme; departaments en els quals realitzaran la seua estada durant aquest estiu. Tindran una jornada de 20 hores setmanals durant els mesos de juliol i agost, la retribució del qual serà de 500 € al mes.